KIRJALLINEN KYSYMYS E-2982/02 esittäjä(t): Rosa Miguélez Ramos (PSE) komissiolle. Toimet tapaturmien vähentämiseksi kalastusalalla.



Virallinen lehti nro 110 E , 08/05/2003 s. 0143 - 0143



KIRJALLINEN KYSYMYS E-2982/02 esittäjä(t): Rosa Miguélez Ramos (PSE) komissiolle (23. lokakuuta 2002) Aihe: Toimet tapaturmien vähentämiseksi kalastusalalla Euroopan parlamentti hyväksyi 5. huhtikuuta 2001 päätöslauselman kalastuksen turvallisuudesta ja onnettomuuksien syistä(1), jonka 2 kohdassa se vaati komissiota esittämään ehdotusta direktiiviksi, jolla valmistellaan yhteisön lainsäädännön puitteet direktiivien 93/103/EY ja 97/70/EY ulkopuolelle jääneiden alusten turvallisuuden sääntelemiseksi ja turvaamiseksi. Aikooko komissio esittää ehdotuksen? Miten komission mielestä voidaan lisätä pienten kalastusalusten turvallisuutta? (1) EYVL C 21 E, 24.1.2002, s. 359. Anna Diamantopouloun komission puolesta antama vastaus (18. joulukuuta 2002) Komissio aikoo arvioida neuvoston 23 päivänä marraskuuta 1993 työturvallisuutta ja työterveyttä koskevista vähimmäismääräyksistä kalastusaluksilla antaman direktiivin 93/103/EY (direktiivin 89/391/ETY 16 artiklan 1 kohdan mukainen kolmastoista erityisdirektiivi)(1) käytännön täytäntöönpanoa jäsenvaltioissa. Komissio laatii raportin arvioinnin tulosten sekä jäsenvaltioiden toimivaltaisten viranomaisten kyseisen direktiivin 13 artiklan 4 kohdan mukaisesti jättämien kansallisten raporttien perusteella. Raportti toimitetaan parlamentille, neuvostolle, talous- ja sosiaalikomitealle sekä työturvallisuuden, työhygienian ja työterveyshuollon neuvoa-antavalle komitealle. Direktiivin 93/103/EY sovellusalan laajentamista koskevaa mahdollista ehdotusta voitaisiin analysoida siinä yhteydessä, kun komissio laatii mainitun raportin käytännön täytäntöönpanosta. Neuvoston 11 päivänä joulukuuta 1997 antama direktiivi 97/70/EY(2) yhdenmukaistetun turvallisuusjärjestelmän luomisesta kalastusaluksille, joiden pituus on 24 metriä tai enemmän, koskee puolestaan nimensä mukaisesti ainoastaan aluksia, joiden pituus on vähintään 24 metriä. Komissio ehdottaa, että yhteisen kalastuspolitiikan (YKP:n) uudistuksen yhteydessä alusten työturvallisuuteen liittyvien investointien yhteisrahoitusta jatketaan alusten koosta riippumatta. Investoinnit eivät kuitenkaan saa johtaa pyyntiponnistusten lisääntymiseen. Euroopan unioni on komission ehdotuksesta hyväksynyt merkittävän puitelainsäädännön, jonka tarkoituksena on edistää pienillä aluksilla toimivien työntekijöiden työterveys- ja työturvallisuusolosuhteiden parantamista. Tässä yhteydessä on tarpeen mainita neuvoston 12 päivänä kesäkuuta 1989 antama direktiivi 89/391/ETY(3) toimenpiteistä työntekijöiden turvallisuuden ja terveyden parantamisen edistämiseksi työssä, neuvoston 29 päivänä toukokuuta 1990 antama erityisdirektiivi 90/269/ETY(4) sellaisesta käsin tapahtuvasta taakkojen käsittelystä, johon liittyy erityisesti työntekijän selän vahingoittumisen vaara, neuvoston 30 päivänä marraskuuta antama erityisdirektiivi 89/655/ETY(5) työntekijöiden työssään käyttämistä työvälineistä, sellaisena kuin se on muutettuna neuvoston 5 päivänä joulukuuta 1995 antamalla direktiivillä 95/63/EY(6), neuvoston 30 päivänä marraskuuta 1989 antama erityisdirektiivi 89/656/ETY(8) työntekijöiden työpaikalla käyttämistä henkilönsuojaimista sekä neuvoston 31 päivänä maaliskuuta antama direktiivi 92/29/ETY(7) terveydelle ja turvallisuudelle asetettavista vähimmäisvaatimuksista aluksilla tapahtuvan sairaanhoidon parantamiseksi. (1) EYVL L 307, 13.12.1993. (2) EYVL L 34, 9.2.1998. (3) EYVL L 183, 29.6.1989. (4) EYVL L 156, 21.6.1990. (5) EYVL L 393, 30.12.1989. (6) EYVL L 335, 30.12.1995. (7) EYVL L 113, 30.4.1992. (8) EYVL L 393, 30.12.1989.